

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2019.gada 12.decembrī **Nr.772**

(prot.Nr.38, 18.§)

Par priekšlikumiem Daugavpils pilsētas teritorijas plānojuma redakcijai

Pamatojoties uz Teritorijas attīstības plānošanas likuma 12.panta pirmo daļu un 23.panta pirmo un otro daļu, likuma “Par pašvaldībām” 21.panta pirmās daļas 27.punktu, ņemot vērā Daugavpils pilsētas domes (turpmāk – Dome) 10.10.2016.lēmumu Nr.624 “Par Daugavpils teritorijas plānojuma izstrādes uzsākšanu” (grozīts ar Daugavpils pilsētas domes 27.12.2018.lēmumu Nr.707) un Daugavpils pilsētas domes 28.03.2019.lēmumu Nr.180 “Par Daugavpils pilsētas teritorijas plānojuma redakcijas 2.0.pilnveidošanu atbilstoši institūciju atzinumiem un publiskas apspriešanas rezultātiem”, ņemot vērā ar Domes priekšsēdētāja 2019.gada 29.maija rīkojumu Nr.119 izveidotās Sabiedriskās konsultatīvas padomes 2019.gada 9.augusta rezolūciju pilsētas domes plāna par spēļu zāļu darbības organizēšanu Daugavpils pilsētā apspriešanai, Domes Attīstības komitejas 2019.gada 5.decembra atzinumu, atklāti balsojot: PAR – 11 (J.Dukšinskis, A.Elksniņš, A.Gržibovskis, R.Joksts, I.Kokina, V.Kononovs, N.Kožanova, M.Lavrenovs, J.Lāčplēsis, I.Prelatovs, H.Soldatjonoka), PRET – nav, ATTURAS – 3 (A.Broks, R.Eigims, L.Jankovska), **Daugavpils pilsētas dome** **nolemj:**

1. Pilnveidot Daugavpils pilsētas teritorijas plānojuma redakciju 2.0., papildinot teritorijas izmantošanas un apbūves noteikumu (turpmāk – TIAN) 2.nodaļas “Prasības visas teritorijas izmantošanai” 2.2.apakšnodaļas “Visā teritorijā aizliegta izmantošana” 36.punktu (36.Visā Pašvaldības teritorijā aizliegts:) ar 36.12. un 36.13.apakšpunktu šādā redakcijā:

„36.12. izveidot azartspēļu organizēšanas vietas - spēļu zāles, izņemot gadījumus, kad spēļu zāli plānots atvērt:

36.12.1. trīs, četru vai piecu zvaigžņu viesnīcās, kuru numuru skaits nav mazāks par 15, veicot konkrētas azartspēļu organizēšanas vietas būvniecības ieceres publisko apspriešanu;

36.12.2. atsevišķi stāvošā publiskā ēkā ar kopējo platību ne mazāku par 1000 m2, kuru plānots izmantot tikai spēļu zāles funkcijām vai publiskās ēkas telpu grupa ar kopējo platību ne mazāku par 1000 m2, veicot konkrētas azartspēļu organizēšanas vietas būvniecības ieceres publisko apspriešanu.

36.13. izveidot azartspēļu organizēšanas vietas – kazino, izņemot gadījumus, kad kazino plānots atvērt:

36.13.1. trīs zvaigžņu viesnīcās, kuru numuru skaits nav mazāks par 15, veicot konkrētas azartspēļu organizēšanas vietas būvniecības ieceres publisko apspriešanu;

36.13.2. četru vai piecu zvaigžņu viesnīcās;

36.13.3. atsevišķi stāvošā publiskā ēkā ar kopējo platību ne mazāku par 1000 m2, kuru plānots izmantot tikai kazino funkcijām vai publiskās ēkas telpu grupa ar kopējo platību ne mazāku par 1000 m2, veicot konkrētas azartspēļu organizēšanas vietas būvniecības ieceres publisko apspriešanu.”

1. Pilnveidot Daugavpils pilsētas teritorijas plānojuma redakciju 2.0., papildinot TIAN 4.4.nodaļas „Publiskās apbūves teritorija” 4.4.1.5.apakšsadaļu „Citi noteikumi” ar punktu šādā redakcijā:

“Azartspēļu organizēšana vietās, kurās ir saņemta pašvaldības atļauja, ir atļauta līdz attiecīgā Pašvaldības lēmuma pieņemšanai par atļaujas atcelšanu”.

1. Pilnveidot Daugavpils pilsētas teritorijas plānojuma redakciju 2.0., papildinot TIAN 4.5.nodaļas „Jauktas centra apbūves teritorija” 4.5.1.5.sadaļu „Citi noteikumi” ar punktu šādā redakcijā:

“Azartspēļu organizēšana vietās, kurās ir saņemta pašvaldības atļauja, ir atļauta līdz attiecīgā Pašvaldības lēmuma pieņemšanai par atļaujas atcelšanu.”

Domes priekšsēdētājs *(personiskais paraksts)* A.Elksniņš